RAPORT AL COMISIEI CĂTRE PARLAMENTUL EUROPEAN ŞI CĂTRE CONSILIU

privind punerea în aplicare a Regulamentului (CE) nr. 1552/2005 al Parlamentului European și al Consiliului privind statisticile referitoare la formarea profesională în întreprinderi

INTRODUCERE

Acesta este primul raport pe care Comisia este solicitată să îl prezinte în temeiul articolului 12 din Regulamentul (CE) nr. 1552/2005 al Parlamentului European și al Consiliului din 7 septembrie 2005 privind statisticile referitoare la formarea profesională în întreprinderi[1].

Prezentul raport descrie progresele realizate de statele membre și Norvegia (denumite în continuare „țări participante”[2]) în ceea ce privește dispozițiile Regulamentului (CE) nr. 1552/2005 și punerea în aplicare a Regulamentului (CE) nr. 198/2006 al Comisiei din 3 februarie 2006[3]. Raportul a fost aprobat de Comitetul Sistemului Statistic European (Comitetul SSE).

Conținutul raportului se bazează pe rapoarte referitoare la calitate, pe date și alte informații primite de la țările în cauză, cât și pe analiza chestionarelor naționale trimise întreprinderilor, deoarece au fost obținute statistici armonizate privind formarea profesională în întreprinderi prin intermediul anchetelor prin sondaj privind formarea profesională continuă ( Continuing Vocational Training sample Surveys - CVTS) în toate țările participante.

PUNCTE PRINCIPALE

Secțiunea 2.1 descrie datele de referință pentru prezentul raport și frecvența CVTS. Aceasta ilustrează punerea în aplicare a articolului 10 alineatele (2) și (3) din Regulamentul (CE) nr. 1552/2005. Toate celelalte articole din regulament sunt reexaminate în secțiunile 2.2 - 2.6 după cum urmează:

- Articolele 3 și 8 și articolul 9 alineatul (1) privind datele care trebuie colectate și metoda de anchetă (secțiunea 2.2),

- Articolele 2, 4, 5 și 6 privind domeniul de aplicare a statisticilor și unitatea statistică (secțiunea 2.3),

- Articolele 6 și 7, articolul 10 alineatul (1) și articolul 11 alineatul (1) privind sursele datelor și caracteristicile anchetei (secțiunea 2.4),

- Articolul 9 alineatele (2) și (4) și articolul 11 privind calitatea și transmiterea datelor (secțiunea 2.5),

- Articolul 15 privind finanțarea colectării datelor (secțiunea 2.6),

- Articolul 9 alineatul (3) și articolul 12 privind principalele probleme referitoare la punerea în aplicare întâlnite în cadrul anchetei (secțiunea 2.7).

Date de referință pentru prezentul raport, intervale între CVTS: Articolul 10 alineatele (2) și (3)

În temeiul articolului 10 alineatul (2) din Regulamentul (CE) nr. 1552/2005, Comisia determină primul an de referință pentru datele care trebuie colectate. Regulamentul (CE) nr. 198/2006 specifică faptul că primul an de referință pentru care datele trebuie colectate este anul calendaristic 2005.

O nouă anchetă este în pregătire pentru 2010, și anume cinci ani după prima anchetă, astfel cum a fost definită la articolul 10 alineatul (3) din Regulamentul (CE) nr. 1552/2005. Regulamentul (UE) nr. 822/2010[4] al Comisiei modifică Regulamentul (CE) nr. 198/2006 pentru a adapta anumite caracteristici ale anchetei din 2005. Această modificare ține cont de informațiile care urmează să fie furnizate prin intermediul Regulamentului (CE) nr. 452/2008[5] și al Regulamentului (UE) nr. 823/2010[6] al Comisiei cu privire la ancheta referitoare la educația adulților și ar trebui să permită ameliorarea calității rezultatelor și reducerea sarcinii statistice cu care se confruntă întreprinderile cu ocazia anchetei referitoare la 2010.

Trebuie menționat faptul că punerea în aplicare a anchetelor din 2005 și 2010 a beneficiat de două anchete precedente privind formarea profesională continuă, efectuate în temeiul unor acorduri informale între un anumit număr de țări și Eurostat. Rezultatele acestor anchete se raportează la anii calendaristici 1993 și, respectiv, 1999.

Datele care trebuie colectate și metoda de anchetă: Articolele 3 și 8 și articolul 9 alineatul (1)

Articolul 3 specifică datele care trebuie colectate într-o listă de 14 domenii care figurează în tabelul de mai jos. Distribuția celor 140 de variabile definite în Regulamentul (CE) nr. 198/2006 indică punerea în aplicare corespunzătoare a articolului 3 din Regulamentul (CE) nr. 1552/2005 la nivelul UE.

Tabelul 1 - Date colectate în 2005

Domenii menționate la articolul 3 din Regulamentul (CE) nr. 1552/2005 | Numărul de variabile din Regulamentul (CE) nr. 198/2006 al Comisiei |

1(a) politica și strategiile de formare puse în aplicare de întreprinderi pentru a dezvolta competențele personalului lor; | 25 |

1(b) gestionarea, organizarea și diferitele tipuri de formare profesională continuă în întreprinderi; | 17 |

1(c) rolul partenerilor sociali în a garanta, sub toate aspectele, formarea profesională continuă la locul de muncă; | 9 |

1(d) accesul la formarea profesională continuă, precum și importanța și conținutul acestui acces, în special în funcție de activitatea economică și de mărimea întreprinderii; | 10 |

Tabelul 1 - Date colectate în 2005 (Continuare)

1(e) activitățile specifice de formare profesională continuă puse în aplicare de întreprinderi pentru a îmbunătăți competențele TIC ale personalului lor; | 9 |

1(f) posibilitatea pe care o au salariații întreprinderilor mici și mijlocii (IMM) de a avea acces la formarea profesională continuă și de a obține noi calificări, precum și nevoile specifice ale IMM-urilor în termeni de ofertă de formare; | (*) |

1(g) impactul măsurilor publice asupra formării profesionale continue în întreprinderi; | 5 |

1(h) egalitatea de șanse în ceea ce privește accesul la formarea profesională continuă în întreprinderi pentru toți salariații, ținându-se seama mai ales de sexul și de categoria de vârstă cărora le aparțin aceștia; | 14 |

1(i) măsurile specifice de formare profesională continuă a persoanelor defavorizate pe piața forței de muncă; | 8 |

1(j) măsurile de formare profesională continuă adoptate pentru diferitele forme de contract de muncă; | 4 |

1(k) cheltuielile de formare profesională continuă: nivelurile și resursele de finanțare, măsurile de stimulare în favoarea formării profesionale continue; | 17 |

1(l) procedurile de evaluare și de monitorizare puse în aplicare de întreprinderi în ceea ce privește formarea profesională continuă; | 8 |

2(a) participanții la formarea profesională inițială; | 3 |

2(b) cheltuielile totale de formare profesională inițială. | 11 |

Notă (*) Toate variabilele pot fi încrucișate cu mărimea întreprinderii, ca cele de la punctul 1 litera (d)

Cele 140 de variabile definite în Regulamentul (CE) nr. 198/2006 vizau atât întreprinderile care desfășoară activități de formare, cât și cele care nu desfășoară astfel de activități, precum și diferite tipuri de formare profesională, în temeiul articolului 8 din Regulamentul (CE) nr. 1552/2005, după cum urmează:

1. pentru întreprinderile care desfășoară activități de formare și pentru întreprinderile care nu desfășoară astfel de activități: 96 de variabile pentru toate întreprinderile, 35 de variabile numai pentru întreprinderile care desfășoară activități de formare și 9 variabile numai pentru întreprinderile care nu desfășoară activități de formare,

2. Pentru diferitele tipuri de formare profesională: 12 variabile.

Toate țările participante au luat măsurile necesare pentru a asigura calitatea rezultatelor, în conformitate cu articolul 9 alineatul (1) din Regulamentul (CE) nr. 1552/2005. Acest lucru a fost posibil datorită unui chestionar standard pentru întreprinderi propus de Comisia Europeană în „Manualul Uniunii Europene” în conformitate cu articolul 8 din Regulamentul (CE) nr. 198/2006. Deși nu exista nicio obligație legală pentru statele membre de a utiliza acest model, țările participante au recurs la el în mare măsură atunci când și-au pregătit chestionarele naționale.

Toate țările participante au furnizat datele în conformitate cu cele 14 domenii enumerate mai sus. Furnizarea informațiilor cantitative și secundare privind punctul 1 literele (b), (c), (d), (h), (i), (j) și (k) a fost dificilă în unele țări participante datorită complexității și lungimii chestionarelor trimise întreprinderilor. Mai degrabă decât să împiedice producția de rezultate la nivel național și la nivelul UE pentru cele 14 domenii de mai sus, acest lucru a contribuit, de fapt, la reducerea numărului de variabile în ancheta din 2010 efectuată în temeiul Regulamentului (UE) nr. 822/2010 (a se vedea secțiunea 2.7).

Domeniul de aplicare a statisticilor, unitate statistică: Articolele 2, 4 și 5

Articolele 2 și 4 și articolul 5 alineatul (1) definesc unitățile statistice, activitățile economice și mărimea întreprinderilor care trebuie să fie acoperite. Astfel cum li s-a solicitat, toate statele membre au furnizat date pentru secțiunile C-K și O ale clasificării NACE Rev. 1.1 pentru întreprinderile care au cel puțin 10 angajați.

Deși articolul 5 alineatul (2) sugerează extinderea acoperirii astfel încât să includă și alte sectoare ale economiei, nu este posibil să se ajungă la un acord în etapa actuală din cauza problemelor majore de punere în aplicare tehnică. Acest lucru constituie o problemă în special pentru sectoarele publice ale căror unități furnizează o parte importantă din formarea profesională (a se vedea secțiunea 2.7).

Sursele datelor și caracteristicile anchetei: Articolele 6 și 7, articolul 10 alineatul (1) și articolul 11 alineatul (1)

Astfel cum s-a menționat la articolul 6 și la articolul 7 alineatul (1), sursele datelor utilizate de țările participante au combinat o anchetă prin sondaj a întreprinderilor cu date administrative, aplicând principiul reducerii sarcinii respondenților. Cu toate acestea, utilizarea surselor administrative s-a limitat la informații de bază privind numărul și caracteristicile angajaților, ceea ce nu a permis nicio reducere substanțială a sarcinii care le revine întreprinderilor.

Astfel cum s-a specificat la articolul 6 alineatul (2) referitor la procedurile prin care întreprinderile răspund la anchetă, majoritatea țărilor participante au ales chestionarele trimise prin poștă, combinate cu apeluri telefonice și interviuri directe și prin internet. De asemenea, s-au colectat date în mod electronic în șase țări participante, astfel cum se prevede la articolul 11 alineatul (1). Toate țările participante au efectuat ancheta cu referire la cele douăsprezece luni ale anului 2005 (un an calendaristic), astfel cum se prevede la articolul 10 alineatul (1).

Țările participante și-au conceput ancheta în conformitate cu articolul 7 alineatele (2) și (3) și cu dispozițiile articolului 4 din Regulamentul (CE) nr. 198/2006. Acest articol precizează cerințele privind eșantionarea și precizia, precum și cele 60 de straturi în funcție de sectorul economic și mărimea întreprinderii pentru a reflecta structura populației unităților statistice. Majoritatea coeficienților de variație ai proporției întreprinderilor care desfășoară activități de formare erau conformi cu cerințele Regulamentului (CE) nr. 198/2006 pentru cele 60 de straturi definite la articolul 4 din regulamentul respectiv. Au existat unele excepții la această regulă din motive tehnice, însă acestea nu au avut niciun impact asupra rezultatelor la nivel național și la nivelul UE, deoarece publicația se concentrează asupra claselor mai agregate din cauza dimensiunii reduse a eșantionului. Exemple de astfel de probleme tehnice sunt diferențele dintre numărul de întreprinderi prevăzut în cadrul eșantionării înainte de lansarea anchetei și numărul real de întreprinderi care erau încă implicate atunci când a fost efectuată ancheta (de exemplu, falimente, fuziuni ale întreprinderilor, etc.)

Calitatea și transmiterea datelor: Articolul 9 alineatele (2) și (4) și articolul 11

Articolul 9 alineatul (2) și articolul 11 alineatul (4) stabilesc termenele pentru transmiterea către Comisie (Eurostat) a datelor și a rapoartelor privind calitatea. Deoarece ancheta a fost efectuată în 2006 cu referire la formarea profesională furnizată în 2005, datele privind calitatea trebuiau să fie trimise Comisiei (Eurostat) cel târziu în iunie 2007, iar rapoartele privind calitatea cel târziu în septembrie 2007.

Au fost transmise la termen microdate „curate” și validate în șase țări. În 17 țări, au fost transmise date în următoarele trei luni din cauza problemelor de codare. În patru țări, validarea microdatelor a fost întârziată cu până la 8 luni. Un stat membru a transmis microdate „curate” și validate cu o întârziere de 17 luni din cauza problemelor majore cu transcodarea datelor în formatul UE.

Referitor la rapoartele privind calitatea, 18 țări participante le-au transmis la termen. Furnizarea de dosare complete a durat mai mult în șase țări, care au transmis dosarele cu întârzieri între 4 și 10 luni. Patru țări au transmis rapoarte de calitate complete cu o întârziere de aproximativ 24 de luni din cauza lipsei informațiilor (de exemplu, calcularea varianțelor pentru toate straturile). Toate rapoartele au permis verificarea criteriilor de conformitate definite la articolele 5 și 7 din Regulamentul (CE) nr. 198/2006.

Toate datele au fost transmise prin intermediul protocoalelor de transfer de date electronice (Edamis/Stadium), în conformitate cu articolul 6 din Regulamentul (CE) nr. 198/2006. Fișierele conțineau date individuale privind întreprinderile, fără elemente de identificare directă a unităților statistice, în conformitate cu articolul 11 alineatul (2) din Regulamentul (CE) nr. 1552/2005.

În temeiul articolelor 6 și 8 din Regulamentul (CE) nr. 198/2006, Comisia (Eurostat) a furnizat țărilor participante programe informatice pentru a sprijini punerea în aplicare a instrumentului de prelucrare automatică a datelor.

Deși instrumentul a fost utilizat de toate țările participante și a garantat buna calitate a microdatelor, decalajul dintre anul de referință al rezultatelor (2005) și momentul în care au fost publicate, de fapt, toate rezultatele (2008-2009) limitează în mod semnificativ larga utilizare a rezultatelor (a se vedea secțiunea 2.7).

Finanțarea colectării datelor: Articolul 15

Articolul 15 alineatele (1) și (2) prevede că, pentru primul an de referință, Comisia oferă o contribuție financiară statelor membre pentru a le ajuta să acopere costurile suportate pentru colectarea, prelucrarea și transmiterea datelor. Prin urmare, s-a lansat o cerere de propuneri pentru subvenții în cadrul bugetului pentru 2005 al UE, cu participarea a 13 din statele membre ale UE-15, plus Norvegia. Programul cu beneficiari multipli pentru cooperare statistică din 2004 și programul cu beneficiari multipli de facilitare a tranziției pentru integrarea statistică din 2004 din cadrul Phare conțineau dispoziții pentru cofinanțarea punerii în aplicare a anchetei în toate celelalte state membre ale UE-27. Suma totală acordată beneficiarilor prin intermediul acestor acțiuni a fost de 815 558 EUR.

Ancheta a fost pregătită cu ajutorul mai multor reuniuni tehnice cu țările participante [de exemplu, grupuri operative pentru redactarea „Manualului Uniunii Europene” de către Comisie (Eurostat)], astfel cum se prevede la articolul 8 din Regulamentul (CE) nr. 198/2006. Aceste reuniuni au fost finanțate de bugetul UE, astfel cum se indică la articolul 15 alineatul 3.

Raport privind punerea în aplicare: articolul 9 alineatul (3) și articolul 12

Articolul 9 alineatul (3) afirmă că, având în vedere în special asigurarea comparabilității datelor între statele membre, Comisia (Eurostat) evaluează calitatea datelor transmise.

În conformitate cu articolul 12 alineatul (1), Comisia transmite un raport Parlamentului European și Consiliului cu privire la punerea în aplicare a prezentului regulament, pentru:

- a evalua beneficiile care le revin Comunității, statelor membre și utilizatorilor statisticilor produse în legătură cu sarcina respondenților; și

- a identifica domeniile care pot fi ameliorate, precum și modificările considerate necesare, ținând cont de rezultatele obținute.

Rezultatele CVTS au fost publicate în cadrul rapoartelor anuale ale Comisiei Europene privind progresul către obiectivele de la Lisabona în domeniile educației și formării. Aceste rapoarte privind progresul furnizează orientări strategice privind cooperarea politică la nivelul UE și evaluează progresele înregistrate în realizarea obiectivelor globale în domeniile educației și formării. Constatările acestor rapoarte sunt luate în considerare în rapoartele comune semestriale ale Consiliului miniștrilor educației și ale Comisiei. De asemenea, au fost creați doi indicatori pe baza datelor CVTS pentru monitorizarea strategiei de la Lisabona în domeniul ocupării forței de muncă (orientări privind ocuparea forței de muncă).

În plus, din 2002, autoritățile naționale și partenerii sociali din 32 de țări europene iau parte la procesul de la Copenhaga[7] pentru a contribui la dezvoltarea sistemelor de educație și de formare profesionale. Obiectivul global este de a încuraja un număr mai mare de persoane să profite mai mult de oportunitățile pe care le oferă formarea profesională, fie la școală, în învățământul superior, la locul de muncă sau prin intermediul cursurilor private. Datele CVTS au fost utilizate în special pentru a analiza progresele înregistrate în ceea ce privește formarea profesională la locul de muncă. Cele mai recente concluzii ale Consiliului în cadrul procesului de la Copenhaga din noiembrie 2010, precum și Comunicatul de la Bruges din decembrie 2010, subliniază necesitatea de a ameliora modul de a înțelege al sistemelor de educație și formare profesionale, precum și datele referitoare la aceste sisteme, în contextul contribuției importante pe care trebuie să o aducă procesul la strategia Europa 2020.

Datele CVTS sunt utilizate, de asemenea, de specialiști din domeniul politicilor de formare profesională din statele membre și, la nivelul UE, de Centrul European pentru Dezvoltarea Formării Profesionale (CEDEFOP).

În ansamblu, contextul politic implică o cerere din ce în ce mai mare pentru date privind formarea profesională continuă, precum și o importanță din ce în ce mai mare a acestor date.

Cu toate acestea, sarcina și costurile ridicate ale CVTS solicită o evaluare mai aprofundată, deoarece există multe probleme tehnice care împiedică o utilizare mai largă a datelor:

3. Sarcina care le revine întreprinderilor: lungimea și complexitatea chestionarului au avut drept rezultat rate scăzute de răspuns din partea întreprinderilor în unele țări participante, deoarece trebuie să fie contactate mai multe departamente locale pentru a acoperi toate temele chestionarului.

4. Fiabilitatea datelor cantitative colectate: multe întreprinderi nu dispun de înregistrări precise privind conținutul și caracteristicile formării furnizate într-un anumit an. Trebuie examinată posibilitatea de a colecta date calitative privind formarea profesională continuă prin intermediul altor anchete existente.

5. Acoperirea anchetei: costurile și sarcina legate de lărgirea CVTS astfel încât să includă întreprinderile mici și sectoarele publice sunt considerate ca fiind mult prea importante de către țările participante.

6. Promptitudinea: transmiterea microdatelor complete întârzie publicarea rezultatelor UE din cauza numărului mare de verificări care trebuie să fie efectuate înainte de difuzare.

Regulamentul (UE) nr. 822/2010 permite adaptarea anchetei din 2010 și ameliorarea punerii în aplicare a Regulamentului (CE) nr. 1552/2005. În ciuda eforturilor Comisiei și ale țărilor participante de a raționaliza ancheta, vor mai exista încă unele dificultăți. Această situație ar putea să facă necesară adaptarea cerințelor tehnice stabilite prin Regulamentul (CE) nr. 1552/2005 pe baza rezultatelor anchetei din 2010.

CONCLUZIE

Punerea în aplicare a Regulamentului (CE) nr. 1552/2005 este satisfăcătoare în ceea ce privește tipul de date colectate. Nivelul de conformitate al țărilor participante cu Regulamentul (CE) nr. 1552/2005 este, în mare măsură, corespunzător.

Luând în considerare strategia Europa 2020 și inițiativa sa emblematică intitulată „O agendă pentru noi competențe și noi locuri de muncă”, Comisia va evalua rezultatele Regulamentului (UE) nr. 822/2010 (punerea în aplicare a CVTS din 2010) înainte de a propune orice nouă măsură de raționalizare a statisticilor referitoare la formarea profesională în întreprinderi. Reflecția asupra evoluției viitoare a CVTS ar trebui să includă reexaminarea complementarităților posibile între aceasta și alte instrumente, în special ancheta privind educația adulților.

[1] JO L 255, 30.9.2005, p. 1.

[2] Croația, Fosta Republică Iugoslavă a Macedoniei și Elveția nu au efectuat ancheta. Turcia a efectuat o anchetă în 2008 (Eurostat nu dispune de microdate)

[3] JO L 32, 4.2.2006, p. 15.

[4] JO L 246, 18.9.2010, p. 18.

[5] Regulamentul (CE) nr. 452/2008 al Parlamentului European și al Consiliului din 23 aprilie 2008 privind producerea și dezvoltarea de statistici în materie de educație și învățare continuă (JO L145, 4.6.2008, p. 227)

[6] JO L 246, 18.9.2010, p. 33.

[7] JO C 13, 18.1.2003, p.3 și Declarația miniștrilor europeni ai educației și formării profesionale și a Comisiei Europene, reuniți la Copenhaga, în 29 și 30 noiembrie 2002, privind consolidarea cooperării europene în domeniile educației și formării profesionale - http://ec.europa.eu/education/pdf/doc125_en.pdf